Broers sterf in Pta-botsingArgieffoto Twee broers is dood nadat hul motor Dinsdagaand teen ŉ vragmotor op die N4-snelweg in Pretoria gebots het. Santi Steinmann, woordvoerder van Netcare 911, het gesê die ongeluk het omstreeks 21:30 naby die Watermeyer-afrit in Lydiana, in die ooste van die stad, plaasgevind. “Die twee mans het met ŉ VW Polo teen die agterkant van ŉ swaarvoertuig gebots,” het Steinmann gesê. Die mans was reeds dood toe paramedici by die toneel opgedaag het. Die brandweer moes hul liggame uit die motor se wrak sny. Die oorledenes se name en ouderdomme is nog nie bekend nie.